Sjálfstæðisflokkur bætir við sig fylgi, Samfylking og Píratar dala í nýrri könnun MMR
Sjálfstæðisflokkurinn nýtur mestrar hylli í nýrri könnun MMR, fengi tæplega 29 prósenta fylgi og er það hátt í 6 prósentum meira en í síðustu könnun MMR sem gerð var í byrjun apríl.
Benda greinendur MMR á að það sé svipaður kippur og Sjálfstæðisflokkurinn tók við upphaf kórónuveirufaraldursins í fyrra. VG bætir við sig um þremur prósentum og er með hátt í þrettán prósent en þriðji stjórnarflokkurinn Framsókn fær einu prósentustigi minna en í síðustu könnun - segjast 10 og hálft prósent myndu kjósa hann.
Þá dregst fylgi Samfylkingar saman um fjögur prósentustig, stendur í rúmlega ellefu prósentum og fylgi Pírata hefur minnkað um álíka mikið; mælist tæp 10%.
Sex prósent segjast myndu kjósa Sósíalistaflokk Íslands, álíka margir og kysu Miðflokkinn en fylgi hans hefur minnkað um rúmt prósentustig. Fylgi Flokks fólksins er álíka og var í síðustu könnun, tæplega 5%.
Enn nýtur ríkisstjórnin stuðnings meirihluta þeirra sem tóku þátt í könnuninni. Stuðningur við hana er rúm 56% og hefur aukist um tæplega 4 prósentustig á þeim mánuði sem er frá síðustu könnun.
Fylgi Viðreisnar mældist nú tæp 9% og mældist 10% í síðustu könnun. Gleymdist í pistlinum.
Sjálfstæðisflokkur bætir við sig fylgi, Samfylking og Píratar dala í nýrri könnun MMR